Skyn deur jou dade - Solidariteit WêreldSolidariteit Wêreld
Tuis › 10 minute voor werk Juig › Skyn deur jou dade
Skyn deur jou dade
[Lidia] en die ander lede van haar huishouding is toe gedoop. Daarna het sy ons oorgenooi en gesê: "Aangesien julle daarvan oortuig is dat ek in die Here glo, kom bly dan by my oor." En sy het aangehou tot ons ingestem het.
– Handelinge 16:15
Lidia se lig moes baie helder geskyn het vir Paulus om haar in die skare raak te sien. Dit was baie duidelik dat sy die Here aanbid het. Lidia was nie net 'n gelowige nie, maar ook 'n vrou van gebed. Lofprysing, aanbidding en gebed is die bakenligte wat jou huis toe sal lei. Laat jou lig so skyn dat dit oor jou gesin val – die mense naaste aan jou – en gaan skyn dan ook in jou gemeenskap. Ons skyn deur dade van Goddelike diens uit te voer.
Geloof sonder werke is dood (sien Jakobus 2:14–26). Honger mense raak nie versadig wanneer ons vir hulle preek nie, maar wanneer ons ons brood met hulle deel. Eensames word nie geïnspireer deur ons kennis van die Bybel nie, maar wanneer ons hul vriend word.
Angstige, depressiewe mense hoef nie te weet hoe om gelukkig te wees nie; hulle moet weet daar is hoop. Hierdie hoop is te vinde in Jesus Christus en hulle sal Hom net sien as jou lig helder in hul lewe skyn. Lidia het handel gedryf met duur materiaal. Wat jy ook al elke dag met jou lewe doen, neem een besluit: Laat jou lig skyn.
Open my oë, my hart en my hande, Here. Help my om u lig te laat skyn op diegene wat dit nodig het. Amen.